Broj: 711-I-856-P-252-22/23-05-12

Zagreb, 28. travnja 2022.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, te Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. Zakona o sprječavanju sukoba interesa („Narodne novine“ broj 143/21., u daljnjem tekstu ZSSI), **u predmetu obveznice Anje Šimprage, potpredsjednice Vlade Republike Hrvatske, OIB: …………………**, pokrenutom temeljem Zaključka Povjerenstva od 10. siječnja 2023., na 6. sjednici održanoj 28. travnja 2023., donosi sljedeću:

**ODLUKU**

**Obveznica Anja Šimpraga, potpredsjednica Vlade Republike Hrvatske, nije počinila povredu članka 9. ZSSI-a vezano za činjenicu da je u obnašanju dužnosti zastupnice u Hrvatskom saboru na 11. sjednici Hrvatskog sabora od 29. travnja 2022. glasovala o „Prijedlogu za iskazivanje povjerenja Anji Šimpragi za obavljanje dužnosti potpredsjednice Vlade Republike Hrvatske“.**

Obrazloženje

U Povjerenstvu je 3. svibnja 2022. pod brojem 711-U-4665-Pp-252/22-01-3 zaprimljena neanonimna prijava mogućeg sukoba interesa podnesena protiv obveznice Anje Šimprage, potpredsjednice Vlade Republike Hrvatske, povodom koje se vodi predmet Pp-252/22.

U prijavi se navodi kako je na 11. sjednici Hrvatskog sabora održanoj 29. travnja 2022. po hitnoj proceduri u Dnevni red uvršteno, a potom i izglasano iskazivanje povjerenja obveznici Anji Šimpragi za obnašanje dužnosti potpredsjednice Vlade Republike Hrvatske. Nadalje se navodi da je obveznica do tada obnašala dužnost zastupnice u Hrvatskom saboru, povodom koje je također bila obveznica primjene odredbi ZSSI-a. Ističe se da je obveznica kao zastupnica u Hrvatskom saboru glasovala o iskazivanju povjerenja samoj sebi, odnosno da u ovoj situaciji nije pravilno upravljala potencijalnim sukobom interesa, jer se nije izuzela pod glasovanja, niti je ovu okolnost javno deklarirala, te da je propustila zatražiti mišljenje Povjerenstva iz članka 8. stavka 3, ZSSI-a. Zaključno se iznosi da je na opisani način obveznica povrijedila odredbe članka 7. točke c), e) te i) ZSSI-a, jer si je omogućila povlastice koje uživa potpredsjednik Vlade Republike Hrvatske te time dovela u pitanje osobni intergritet.

U Povjerenstvu je dana 03. svibnja 2022. pod brojem 711-U-4666-Pp-253/22-01-4 zaprimljena neanonimna prijave prijava mogućeg sukoba interesa podnesena protiv navedene obveznice, povodom koje se vodi predmet Pp-253/22, te su istoga dana pod brojevima 711-U-4667-Pp-253/22-02-4, 711-U-4668-Pp-253/22-03-4, 711-U-4669-Pp-253/22-04-4 i 711-U-4670-Pp-253/22-05-4 u ovome predmetu zaprimljene i druge prijave. S obzirom da se u istima navode istovjetne okolnosti kao u predmetu Pp-252/22, Povjerenstvo je zaključkom Broj: 711-I-873-Pp-253/22-06-19 od 13. lipnja 2022. spojilo postupanje tako da se vodi jedan postupak pod brojem Pp-252/22.

Povjerenstvo je Zaključkom broj: 711-I-99-Pp-252-22/23-02-17 od 10. siječnja 2023. protiv obveznice Anje Šimprage, potpredsjednice Vlade Republike Hrvatske, pokrenulo postupak za utvrđivanje moguće povrede odredbe članka 9. ZSSI-a, u odnosu na činjenicu da je u obnašanju dužnosti zastupnice u Hrvatskom saboru na 11. sjednici Hrvatskog sabora od 29. travnja 2022. glasovala o „Prijedlogu za iskazivanje povjerenja Anji Šimpragi za obavljanje dužnosti potpredsjednice Vlade Republike Hrvatske“.

Prije donošenja predmetnog Zaključka, Povjerenstvo je izvršilo uvid na mrežnu stranicu Hrvatskog sabora, na kojoj je objavljeno da je pod točkom „Prijedlog za iskazivanje povjerenja Anji Šimpragi za obavljanje dužnosti potpredsjednice Vlade Republike Hrvatske“, predlagatelja predsjednika Vlade Republike Hrvatske, na 11. sjednici održanoj dana 29. travnja 2022., povjerenje iskazalo 77 zastupnika u Hrvatskom saboru, dok je 51 bio protiv, pri čemu je navedeno da je Anja Šimpraga glasala „za“ ovaj Prijedlog.

Člankom 2. stavkom 2. ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 9. stavak 1. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, dok je sukladno stavku 2. istog članka određeno da će se, ako nije drukčije propisano zakonom, obveznik izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Prema članku 42. stavku 2. ZSSI-a Povjerenstvo je dužno obavijest iz stavka 1. toga članka dostaviti obvezniku u roku od 15 dana od dana odluke o ispunjenju pretpostavke iz članka 41. stavka 1. toga Zakona.

Člankom 42. stavkom 3. ZSSI-a propisano je da je obveznik dužan Povjerenstvu dostaviti svoje očitovanje u roku od 15 dana od dana dostave obavijesti iz stavka 2. toga članka, a stavkom 4. istoga članka propisano je da će Povjerenstvo, ako obveznik ne dostavi očitovanje u skladu sa stavkom 3. toga članka, nastaviti postupak posebno cijeneći tu okolnost.

Temeljem gore navedenog, a vezano za činjenicu da je u obnašanju dužnosti zastupnika u Hrvatskom saboru glasovala o prijedlogu za iskazivanje povjerenja u odnosu na vlastito obavljanje dužnosti potpredsjednice Vlade Republike Hrvatske, Povjerenstvo je utvrdilo kako u konkretnom slučaju postoje okolnosti iz kojih proizlazi moguća povreda odredbe članka 9. ZSSI-a, pa je protiv obveznice Anje Šimprage, potpredsjednice Vlade Republike Hrvatske, sukladno članku 41. stavku 1. ZSSI-a pokrenulo postupak.

Nakon što joj je dostavljen Zaključak broj: 711-I-99-Pp-252-22/23-02-17 od 10. siječnja 2023., obveznica se u roku utvrđenom navedenim Zaključkom očitovala dopisom koji je u Povjerenstvu zaprimljen 2. veljače 2023.

U navedenom očitovanju obveznica navodi da nije sporno da je od 23. srpnja 2020. započela obavljati dužnost zastupnice u Hrvatskom saboru nakon što je izabranom zastupniku srpske nacionalne manjine Borisu Miloševiću u posebnoj XII. izbornoj jedinici koju čini područje Republike Hrvatske, započelo mirovanje mandata dana 23. srpnja 2020. Nesporna je i činjenica da joj je mandat zastupnice prestao 29. travnja 2023., izglasavanjem povjerenja kada postaje potpredsjednica Vlade Republike Hrvatske, kao i to da je glasala kao zastupnica (jedna od 77 zastupnica i zastupnika) za prijedlog iskazivanja povjerenja samoj sebi. Ističe da je glasala kao saborska zastupnica uvjerena da ima pravo glasati po tom pitanju kao i svaki drugi zastupnik unatoč činjenici da glasa za samu sebe. Dosadašnja parlamentarna praksa gdje su sve rasprave i glasanja javni i općepoznati nije dovodila u pitanje pravo glasa zastupnika niti ga je ikad ograničavala. Obavljajući javnu dužnost saborske zastupnice glasala je za svoj izbor temeljem prijedloga predsjednika Vlade na drugu javnu dužnost te smatra da se ne radi o sukobu interesa, odnosno da nije svoj privatni interes stavila ispred javnog.

Nadalje ističe kako zastupnici često glasaju „za sebe“ pri izglasavanju u radna tijela sabora, saborske delegacije, prilikom izbora članova Državnoodvjetničkog vijeća ili Državnog sudbenog vijeća iz reda saborskih zastupnika, odnosno u svim slučajevima kad je zakon propisao da je neko tijelo u dijelu ili u potpunosti sastavljeno od saborskih zastupnika. Glasanje „za sebe“ se događa i prilikom izbora na javne funkcije u tijela na koje saborski zastupnici mogu biti izabrani, kao primjerice suci Ustavnog suda ili članovi Državnog izbornog povjerenstva, navodi obveznica.

U niti jednom od tih slučajeva, za cijelo vrijeme važenja važećeg Zakona o sprječavanju sukoba interesa („Narodne novine“, br 143/21) i prethodnog Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19.) pravo glasanja saborskih zastupnika se nije dovodilo u pitanje, nije bilo ograničavano, niti su zastupnici radi glasanja kažnjavani ili pozivani na odgovornost, ističe obveznica.

Nadalje navodi kako je konkretno prijedlog predsjednika Vlade za članove Vlade javna, općepoznata stvar, javno objavljena i javno se raspravlja na plenarnoj sjednici kada se predlaže cijeli sastav Vlade Republike Hrvatske na čelu s predsjednikom Vlade, odnosno na odborima Hrvatskog sabora u slučajevima predlaganja samo nekih članova Vlade. Glasanje je javno te ističe da ne vidi razlog da je svoje glasanje trebala javno deklarirati, kako se to tvrdi u neanonimnoj prijavi.

Navodi da je njezino izuzimanje od glasanja mogla je utjecati na rezultate, s obzirom da bi onda ZA iskazivanje povjerenja glasalo 76 zastupnika, upravo koliko je potrebno. Naglašava da se ne može biti siguran u većinu prilikom izglasavanja bilo koje odluke. Zastupnici imaju neobvezujući mandat i prilikom elektroničkog glasanja u Hrvatskom saboru koje se događa u okviru nekoliko sekundi glasaju onako kako žele. Izuzeće od glasanja može dovesti do neiskazivanja povjerenja, ističe obveznica.

Napominje da je 23. srpnja 2020. na sjednici Hrvatskog sabora u okviru točke „Predstavljanje Vlade Republike Hrvatske i glasovanje o povjerenju Vladi Republike Hrvatske“ za iskazivanje povjerenja Vladi Republike Hrvatske glasalo 76 zastupnica i zastupnika, među njima i saborski zastupnici Nataša Tramišak i Boris Milošević, koji su glasali „za sebe“ odnosno za svoj izbor na dužnost članova Vlade Republike Hrvatske. U slučaju da su se izuzeli od glasanja cijela Vlada ne bi bila izabrana jer joj ne bi bilo iskazano povjerenje. Navodi da je, primjerice, prilikom predstavljanja i iskazivanja Povjerenja Vladi Republike Hrvatske 23. prosinca 2011. od predložena 22 člana Vlade, čak njih 18 bilo iz redova izabranih zastupnika koji su glasali za iskazivanja povjerenja Vladi, odnosno glasali su sami za sebe.

Smatra potrebnim istaknuti da Poslovnik Hrvatskog sabora („Narodne novine“, broj 81/2013., 113/2016., 69/2017., 29/2018. , 53/2020., 119/2020. i 123/2020.) propisuje mogućnost tajnog glasanja (čl. 255. „Glasovanje na sjednici je javno, osim ako ovim Poslovnikom nije određeno da se glasuje tajno“). Prema članku 260. Poslovnika tajno glasovanje se upravo provodi pri izboru, odnosno imenovanju u slučaju kada je broj predloženih kandidata veći od broja koji se bira, odnosno imenuje. Vrlo često zastupnici glasaju tajno „za sebe“ pri izboru na neku javnu funkciju i time se dodatno štiti njihovo glasanje, te je nemoguće utvrditi kako su glasali, a često i jesu li uopće glasali.

Obveznica ističe članak 1. Ustava u kojem stoji: „Narod ostvaruje vlast izborom svojih predstavnika i neposrednim odlučivanjem“. Hrvatski sabor je predstavničko tijelo i nositelj zakonodavne vlasti. Ustavom Republike Hrvatske u čl. 82. je propisano da zastupnici glasaju osobno. To je osnovno pravo i dužnost izabranog zastupnika kao predstavnika naroda uz pravo raspravljanja, navodi.

Zastupnici koji glasaju za izbor „samog sebe“ na neku dužnost nespojivu s dužnosti saborskog zastupnika mogli bi teoretski izbjeći da glasaju za sebe na način da daju ostavku ili mandat stave u mirovanje iz osobnih razloga, nadalje ističe. Međutim, Zakon o izborima zastupnika u Hrvatski sabor („Narodne novine“ broj 116/99, 109/00, 53/03, 69/03, 167/03, 44/06, 19/07, 20/09, 145/10, 24/11, 93/11, 120/11, 19/15, 66/15, 104/15, 98/19) predviđa upravo mogućnost da zastupnik za vrijeme trajanja mandata može prihvatiti obnašanje dužnosti koja se smatra nespojivom dužnosti, između ostalog i dužnost predsjednika ili potpredsjednika Vlade Republike Hrvatske te ministra. U tom slučaju, za vrijeme obnašanja nespojive dužnosti njegov će mandat biti u mirovanju, a zamjenjivat će ga zamjenik u skladu s zakonom. Prihvaćanje druge nespojive dužnosti je izričito predviđeno zakonom i ne može se miješati s mirovanjem iz osobnih razloga, dok davanjem ostavke zastupnik trajno ostaje bez saborskog mandata. Isti zakon predviđajući ovu mogućnost prihvaćanja nespojive dužnosti i mirovanje radi nespojive dužnosti nije propisao zabranu ili izuzimanje od glasanja koje se podrazumijeva da bi zastupnik uopće bio izabran na jednu od zakonom utvrđenih nespojivih dužnosti, navodi obveznica.

Kako nadalje ističe, svoju funkciju zastupnici ostvaruju prvenstveno sudjelovanjem na sjednicama Sabora i na njima raspravljanjem i glasovanjem o dnevnim redom određenim pitanjima, što jasno propisuje članak 14. stavak 1. Poslovnika Hrvatskog sabora. Navedeno pravo je zaštićeno ustavnim imunitetom zastupničke neodgovornosti propisane člankom 76. stavkom 2. Ustava. Zastupnik ne može biti pozvan na kaznenu odgovornost, pritvoren ili kažnjen za izraženo mišljenje ili glasovanje u Saboru. Taj imunitet ima apsolutno djelovanje, dakle, oslobađa zastupnika kaznene odgovornosti ne samo za vrijeme trajanja njegova mandata, nego i kasnije kad mu prestane mandat. Tim imunitetom osigurava se potpuna sloboda zastupničkog djelovanja u okviru Sabora. Imunitet neodgovornosti je ustanovljen upravo radi ostvarenja ustavnog načela diobe vlasti u interesu Hrvatskog sabora, njegovog slobodnog i neovisnog djelovanja.

Podsjeća i na Zakon o lokalnoj i područnoj (regionalnoj) samoupravi, („Narodne novine“ 33/01, 60/01, 106/03, 129/05, 109/07, 125/08, 36/09, 150/11, 144/12, 19/13, 137/15 - pročišćeni tekst, 123/17, 98/19,144/20) koji propisuje da „Član predstavničkog tijela ne može biti kazneno gonjen niti odgovoran na bilo koji drugi način, zbog glasovanja, izjava ili iznesenih mišljenja i stavova na sjednicama predstavničkog tijela“. Posebno naglašava dio odredbe koja ističe „niti odgovoran na bilo koji drugi način“ iz čega je vidljivo da zakonodavac štiti neovisnost položaja člana predstavničkog tijela, pri čemu sloboda izražavanja i glasanja može biti jedino sankcionirana u okviru samog predstavničkog tijela. I članovi predstavničkog tijela u brojnim situacijama glasaju za sebe. Pozicija saborskog zastupnika ne može biti slabije zaštićena od člana predstavničkog tijela.

Osim toga, navodi da zastupnici izabrani u Sabor imaju pravo i obvezu zastupati interese naroda pri odlučivanju o osnovnim društvenim i političkim pitanjima unutar države. Jedno od osnovnih u Ustav ugrađenih pitanja o kojima Hrvatski sabor odlučuje je iskazivanje povjerenja Vladi Republike Hrvatske. Sami zastupnici kao izabrani predstavnici naroda nemaju obvezujući, nego predstavnički mandat, oni nisu pravno vezani u svom djelovanju i odlučivanju u Saboru. Glasaju ili ne glasaju ako tako odluče, osobno i slobodno.

Obveznica upire na stav Ustavnog suda u Odluci i Rješenju broj U-I-732/1998 od 12. travnja 2001. u kojem je navedeno da „Pravna priroda predstavničkog mandata izvodi se iz teorije o nedjeljivom narodnom suverenitetu. Izabrani zastupnik nositelj je kolektivnog mandata koji je stekao izborom. On u predstavničkom tijelu zastupa interese cjelokupnog naroda, a ne samo onih birača koji su ga izabrali, odnosno izbornu jedinicu u kojoj je izabran. Zato zastupnik ne može biti odgovoran onim biračima koji su glasovali za njega, niti je dužan zastupati njihove stavove, a niti ga birači koji su ga izabrali mogu opozvati.“

Ustavni sud je u svojoj odluci broj: U-I-4208/2020 od 20. listopada 2020. odlučujući o ukidanju odredbe Poslovnika Hrvatskog sabora koja je ograničavala pravo zastupnika da sudjeluje u raspravi zaključno istaknuo „Polazeći od toga da su vladavina prava i demokratski višestranački sustav dvije od najviših vrednota ustavnog poretka Republike Hrvatske i temelj za tumačenje Ustava, svako ograničenje u izvršavanju prava i dužnosti zastupnika/zastupnica koja im po Ustavu pripadaju, mora imati objektivno i razumno opravdanje“.

Nadalje, u Odluci i Rješenju Ustavnog suda Republike Hrvatske Broj: U-I-2414/2011, U-I-3890/2011, U-I-4720/2012 od 7. studenog 2012. kojom je pokrenut postupak za ocjenu suglasnosti s Ustavom Zakona o sprječavanju sukoba interesa („Narodne novine“ broj 26/11. i 12/12.) te se između ostalog ukinula i odredba (članak 47.) koja uređuje poziv za podnošenje ostavke na obnašanje javnih dužnosti se navodi da „Što se tiče sankcija iz članka 47. ZoSSI-ja, te su sankcije nesuglasne s temeljnim ustrojstvom ustavnopravnog poretka Republike Hrvatske jer dovode do posljedica koje Ustav ne dopušta (nesuglasnost s člancima 3., 4. i 5. Ustava). Ukratko, u području sprječavanja sukoba interesa sankcija ne smije dovoditi u pitanje sam mandat izabranog dužnosnika iz članka 3. ZSSI-a. Eventualna sankcija izabranom zastupniku radi glasanja dovodi upravo u pitanje sam mandat izabranog zastupnika, njegovo osnovno pravo u izvršavanju prava i dužnosti koje mu po Ustavu pripada - da glasa osobno, bez pravne vezanosti kako da glasa uz zaštitu njegovog prava glasa imunitetom neodgovornosti, navodi obveznica.

Navodi da je volja ustavotvorca bila da propiše određena ograničenja i iznimke, onda bi to bilo ugrađeno u Ustav ili bi postojale jasne zakonske odredbe koje imaju objektivno i razumno opravdanje. Ustavni zakon o Ustavnom sudu Republike Hrvatske primjerice ne poznaje institut izuzeća ustavnog suca u postupku pred Ustavnim sudom Republike Hrvatske, već se nepristranost postupka osigurava putem uzdržavanja suca od glasovanja. Tako je u čl. 27. st. 6. Ustavnog zakona propisano da se sudac Ustavnog suda ne može uzdržati od glasovanja, osim u slučaju kada je sudjelovao u donošenju zakona, drugog propisa ili odluke koja je predmet odlučivanja u ustavnosudskom postupku.

Stoga nema mjesta primjeni članka 9. stavak 2. ZSSI-a, smatra obveznica, temeljem koje bi se zastupnik izuzimao od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili javni interes. Glasanje saborskog zastupnika kao zastupnika cjelokupnog naroda u Hrvatskom saboru kao predstavničkom tijelu građana i nositelju zakonodavne vlasti u Republici Hrvatskoj je uvijek glasanje u javnom interesu.

Smatra da je kao izabrana saborska zastupnica imala pravo glasati pri iskazivanju povjerenja Anji Šimpragi za obavljanje dužnosti potpredsjednice Vlade Republike Hrvatske kao i o svakoj drugoj točki dnevnog reda bez straha od posljedica. Na kraju dodaje da je stvar ustavotvorca da uredi sadržaj i ovlasti, prava i dužnosti saborskih zastupnika. Izabranom zastupniku nije ni na koji način ograničeno pravo da glasa zakonom, a ni ustavotvorac u Ustavu nije predvidio ograničenja za zastupnika pri izvršavanju svog prava da glasa već isključivo zaštitu.

Uvidom u Registar obveznika koji vodi i ustrojava Povjerenstvo, utvrđeno je da je Anja Šimpraga od 23. srpnja 2020. do 29. travnja 2022. obnašala dužnost zastupnice u Hrvatskom saboru, te da od 29. travnja 2022. obnaša dužnost potpredsjednice Vlade Republike Hrvatske.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru obveznici u smislu navedenog Zakona, dok je točkom 4. istog članka ZSSI-a propisano da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici u smislu istog Zakona, stoga je Anja Šimpraga povodom obnašanja dužnosti zastupnice u Hrvatskom saboru, odnosno potpredsjednice Vlade Republike Hrvatske dužna pridržavati se odredbi ZSSI-a.

Za istaknuti je da je Visoki upravni sud Republike Hrvatske presudom posl. br. UsII-12/23-4 od 22. veljače 2023. poništio odluku Povjerenstva u istovrsnoj pravnoj stvari zbog pogrešne primjene materijalnog prava, odnosno pogrešne primjene čanka 9. ZSSI-a, u kojoj Sud ističe zakonske odredbe kako slijedi. U navedenom je predmetu sud poništio odluku Povjerenstva kojom je bila utvrđena povreda članka 9. ZSSI-a u situaciji kada je zastupnik u Hrvatskom saboru glasovao o iskazivanju povjerenja samome sebi za člana Vlade RH.

Zakonom o izborima zastupnika u Hrvatski sabor (Narodne novine, broj: 116/99., 109/00., 69/03., 167/03., 44/06., 19/07., 20/09., 145/10., 24/11., 93/11.,120/11., 19/15., 66/15., 104/15., 98/19.) propisano je da zastupnike u Sabor biraju, na temelju općeg i jednakog biračkog prava, svi hrvatski državljani s navršenih 18 godina života.

Poslovnik Hrvatskog sabora (Narodne novine, broj: 81/13-proč. tekst., 113/16., 69/17., 29/18., 52/20., 119/29., 123/20.) u članku 14. propisuje prava i dužnosti zastupnika. Zastupnik ima pravo i dužnost, pored ostalog, sudjelovati na sjednicama Sabora i na njima raspravljati i glasovati.

Ustav Republike Hrvatske (Narodne novine, broj: 56/90., 135/97., 8/98., 113/00., 124/00., 28/01., 41701., 55/01., 76/10., 85/10., 5/14.) u članku 76. stavku 1. propisuje da zastupnici imaju imunitet, a u stavku 2., da zastupnik ne može biti pozvan na kaznenu odgovornost, pritvoren ili kažnjen za izraženo mišljenje ili glasovanje u Hrvatskom saboru.

Prema članku 115. stavku 3. Ustava RH sudovi sude na temelju Ustava, zakona, međunarodnih ugovora i drugih važećih izvora prava.

Visoki upravni sud Republike Hrvatske slijedom navedenih ustavnih i zakonskih odredbi, a imajući u vidu nespornu činjenicu da se u konkretnom slučaju radi o obveznici koja je obnašala dužnost zastupnika u zakonodavnom tijelu - Hrvatskom saboru, čije je temeljno pravo i obveza sudjelovanje na sjednicama i osobno glasovanje o aktima kojih je Hrvatski sabor donositelj, tumači da se zastupnika u Hrvatskom saboru za dani glas, pa ni takav koji je dan samome sebi, ne može pozvati na odgovornost, jer mu to jamči Ustav RH.

Naime, sud ističe kako nije sporno da je Anja Šimpraga obveznica u smislu članka 3. ZSSI-a, na koju se odnose odredbe tog Zakona, ali da to ne znači da je imala obvezu izuzeti se od glasovanja u svojoj „vlastitoj stvari“, jer zastupnicu štiti Ustav RH kao najviši zakonodavni akt s kojim moraju biti u suglasju svi drugi niže rangirani propisi i u skladu s kojima se isti moraju tumačiti. Zaključno se u presudi navodi da se izuzimanje od glasovanja u svojoj vlastitoj stvari treba prosuđivati u smislu postupanja prema etičkim/moralnim načelima, sukladno kojima ZSSI ne propisuje mogućnost izricanja sankcija.

Slijedom pravnog stajališta iz predmetne presude da se postupanje propisano člankom 9. ZSSI-a ne odnosi na zastupnika u Hrvatskom saboru u situaciji kada na sjednici Hrvatskog sabora izvršava svoja Ustavom Republike Hrvatske propisana prava i dužnosti, utvrđeno je da obveznica Anja Šimpraga nije počinila povredu članka 9. ZSSI-a u obnašanju dužnosti zastupnice na 11. sjednici Hrvatskog sabora od 29. travnja 2022. glasovanjem o „Prijedlogu za iskazivanje povjerenja Anji Šimpragi za obavljanje dužnosti potpredsjednice Vlade Republike Hrvatske“, te je Povjerenstvo donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Anja Šimpraga, osobnom dostavom
2. Podnositelj prijave,
3. Objava na mrežnim stranicama Povjerenstva
4. Pismohrana